Jul 28,2018
ఐసీఐసీఐ బ్యాంక్‌కు నష్టాలు!
ముంబయి: దేశంలో రెండో అతిపెద్ద ప్రైవేటు బ్యాంకు ఐసీఐసీఐ జూన్‌తో ముగిసిన తొలి త్రైమాసికానికిన నష్టాలను మూటగట్టుకుంది. బ్యాంక్‌ సీఈవో, ఎండీ చందా కొచ్చర్‌పై వచ్చిన వీడియోకాన్‌ వివాదం, మొండి బకాయిలు, కేటాయింపులు పెరగడం తదితరాల ప్రభావంతో ఐసీఐసీఐ బ్యాంకు నష్టాలను చవి చూసింది. గతేడాది తొలి త్రైమాసికంలో రూ.2,049 కోట్ల లాభాలను ఆర్జించిన ఐసీఐసీఐ.. ఈ ఏడాది జూన్‌ 30తో ముగిసిన తొలి త్రైమాసికంలో రూ.120 కోట్ల నికర నష్టాన్ని నమోదు చేసింది. 16ఏళ్ల తర్వాత ఐసీఐసీఐ నష్టాలను చవిచూడటం మళ్లీ ఇప్పుడే. మరోవైపు ఐసీఐసీఐ బ్యాంక్‌ మొత్తం ఆదాయం రూ.18,574.17 కోట్లుగా నమోదైంది. గతేడాది ఏప్రిల్‌-జూన్‌ త్రైమాసికంలో బ్యాంకు ఆదాయం రూ.16,847.04 కోట్లుగా ఉన్నట్లు బ్యాంకు ఓ ప్రకటనలో వెల్లడించింది. ఇక బ్యాంకు మొండి బకాయిలు గతేడాది జూన్‌లో 7.99 శాతం ఉండగా.. ఈ ఏడాది 8.81శాతం నమోదైంది. బ్యాంక్‌ ప్రొవిజన్లు ఏడాది ఏడాదికి రెండింతలు పైగా పెరిగాయి. క్వార్టర్‌ రివ్యూలో ప్రొవిజన్లు రూ.128.86 శాతం పెరిగి రూ.5,971 కోట్లగా నమోదైనట్టు వెల్లడైంది. బ్యాంక్‌ స్థూల నిరర్థక ఆస్తులు తగ్గడంతో, ఆస్తుల నాణ్యత మెరుగుపడింది. 2018 మార్చితో ముగిసిన క్వార్టర్‌లో బ్యాంక్‌ ఎన్‌పీఏలు 8.84 శాతం నుంచి 8.81 శాతానికి తగ్గాయి. నికర ఎన్‌పీఏలు కూడా 4.77 శాతం నుంచి 4.19 శాతానికి పడిపోయాయి. బ్యాంక్‌ నికర వడ్డీ ఆదాయాలు ఏడాది ఏడాదికి 9.16 శాతం పెరిగి రూ.6,102 కోట్లు పెరిగినట్టు తెలిసింది. కాగా, సీఈవో, మేనేజింగ్‌ డైరెక్టర్‌ చందా కొచ్చర్‌ పర్యవేక్షణ లేకుండా.... ప్రకటించిన తొలి ఫలితాలు ఇవే కావడం విశేషం. ప్రస్తుతం ఆమె వీడియోకాన్‌ రుణ వివాదం వల్ల, బ్యాంక్‌ స్వతంత్ర విచారణను ఎదుర్కొంటున్నారు. ఈ నేపథ్యంలో ఆమె సెలవులో ఉన్నారు. బ్యాంక్‌ కొత్త సీఓఓగా సందీప్‌ భక్షిని నియమించారు.
మీ స్నేహితులకు రికమెండ్ చెయ్యండి